Augsburger Allgemeine Zeitung – 1810–82 között vált világhíressé mint a liberális burzsoázia lapja. 1810 előtt nem is Augsburgban szerkesztették, hanem alapítása helyén Tübingenben, ahol Johann Friedrich Cotta, Goethe és Schiller kiadója, a klasszikus és romantikus kor híres könyvkiadója indította útnak. Azután Stuttgartban és Ulmban adták ki. Csak 1810-ben helyezték át Augsburgba, itt vette fel az Augsburger Allgemeine Zeitung nevet, míg előbb csak Allgemeine Zeitung címen szerepelt. – Ilyen néven említve a történet idejében tehát kis anakronizmus. – Jókai ebből a lapból meríti a Janicsárok végnapjai c. regényének a vegyes-anyagát is.